נבחרת העתודה של אריאל בית הלחמי המשיכה לרגש ולגרום לנו אושר גדול גם הערב (שבת), לאחר שגברה על נבחרת צרפת החזקה 70:81, ועלתה לגמר אליפות אירופה עד גיל 20 בפעם השלישית ברציפות, הישג נדיר.
זה התחיל רע מאוד, כשהצרפתים שהציגו יתרון אתלטי ברור, עלו ל-0:11 מהיר, אבל לנבחרת שלו יש שחקן אחד, שהוא פשוט משהו מיוחד. דני אבדיה לקח את המשחק על עצמו והחזיק את ישראל במשחק, שימו לב לשורה הסטטיסטית: 26 נקודות, 11 ריבאונדים, 5 חטיפות ו-3 חסימות. מדובר בכישרון שלא ראינו בכדורסל הישראלי, וכולנו תקווה שהוא יוביל אותנו לזכייה שנייה ברציפות בתואר.
אבל אבדיה לא היה לבד. הניצחון הערב הושג עם המון דם, יזע ודמעות, וכל כך הרבה רוח לחימה שמאפיינת את החבורה הזאת. עידן אלבר שוב סיפק סלים ששינו מומנטום וסיים עם 20 נקודות. מחר מחכה לנו נבחרת ספרד, הנבחרת היחידה שנשארה בלתי מנוצחת באליפות, אבל לנו כבר ברור: אין שום דבר שהחבורה בכחול לבן לא יכולה לעשות.
קלעו לישראל: דני אבדיה 26 נקודות, 11 ריבאונדים ו-5 חטיפות, עידן אלבר 20, ים מדר 13, רז אדם 12, יותם חנוכי 7, יאיר קרביץ 3.
החמישייה של ישראל: ים מדר, עמית זיס, יאיר קרביץ, נועם אביבי ודני אבדיה.
הצרפתים פתחו עם 0:11 מהיר כשישראל איבדה ארבעה כדורים בתוך פחות משתי דקות. אריאל בית הלחמי כמובן לקח פסק זמן מהיר, ממנו חזרה ישראל עם דני אבדיה שסחט עבירה וצימק ל-11:2.
ים מדר קלע את סל השדה הראשון של הנבחרת, שהגיע אחרי כמעט 4 דקות, ודני אבדיה הוסיף שלשה שצימקה ל-13:7. הצרפתים המשיכו להציג הגנה חזקה, כשישראל כמעט ולא מצליחה לייצר סלי שדה.
אבל אז הגיעו שלוש הדקות האחרונות של הרבע, ששוב הזכירו לנו מאיזה חומר הנבחרת הזאת עשויה. ריצת 0:13 הכניסה את הקהל לטירוף, כשעידן אלבר קולע חמש נקודות בתוך פחות מ-10 שניות ורבע שהתחיל בצורה רעה מאוד, נגמר ב-15:20 לישראל.
הצרפתים פתח עם 0:6 מהיר שהחזיר להם את היתרון, אבל שוב דני אבדיה ואלבר עם חמש נקודות, הפכו את התוצאה. ההתקפה שלנו שוב נתקעה אחרי פסק הזמן של הצרפתים, שלמרות שלא הבריקו גם הם והציגו אחוזים רעים, הפכו ל-31:33.
נקודות חשובות של עידן אלבר וים מדר דאגו שישראל תישאר צמודה גם עד סיום הרבע השני, ובסיומה של מחצית ראשונה לא מרשימה, בה הנבחרת שלנו איבדה לא פחות -13 כדורים, היא מצליחה לצאת עם 35:35.
הצרפתים שוב פתחו את הרבע בצורה טובה ועלו ל-40:43. ישראל הצליחה לחזור ל-45:46, כשהיא מציגה הגנה חזקה כולל עוד בלוק של דני אבדיה שהטריף את הקהל. למרות דקות פחות טוב של האורחת, הנבחרת שלנו לא ניצלה את המומנטום והחטיאה כמה זריקות נוחות, ושוב נקלעה לפיגור, 50:48.
הדקה האחרונה של הרבע הסתיימה עם תנופה של ישראל ועוד שלשה גדולה של עידן אלבר וחטיפה של דני אבדיה, שהחטיא לייאפ, ובסיומו של הרבע, ישראל יורדת עם יתרון 50:54.
הקצב הצמוד נמשך גם בתחילת הרבע האחרון, כשאחרי פחות משלוש דקות, התוצאה עמדה על 57:57. אבדיה, שקיבל שתי דקות מנוחה, חזר מהספסל ועם חדירה מצוינת העלה את ישראל ליתרון ואת מאזנו האישי ל-20 נקודות.
ההגנה שלנו המשיכה לעשות עבודה טובה וסל קל של ים מדר מתחת לסל קבע 57:64, וחטיפה ולייאפ של עידן אלבר העלו את היתרון ל-9, יתרון השיא שלנו במשחק. עד הסיום, החגיגה בהיכל רק הלכה וגברה, כשאבדיה הוסיף עוד כמה מהלכים גדולים, ים מדר שיפר את מאזנו, וישראל עלתה לגמר בפעם השלישית ברציפות. מדהים.